
Lucrarea intitulată „Managementul strategic al activităţii de retail în România” realizează o incursiune în domeniul vast al retailului din ţara noastră, sub aspectul direcţiilor strategice urmate de companiile care îşi desfăşoară activitatea în acest sector al economiei naţionale. Aceasta pune accent pe retailul bazat pe existența unui spațiu fizic, care prezintă, încă, un potențial ridicat în țara noastră, atrăgând numeroși investitori internaționali.

Pretutindeni, retailul este considerat un sector economic complex şi cu o dinamică acentuată, deoarece cunoaşte profunde transformări la nivelul formatelor de retail, al metodelor de vânzare sau al repartiţiei geografice. Rolul activităţii de retail pentru economia unei ţări constă în contribuţia acestuia la realizarea produsului intern brut şi a veniturilor la bugetul de stat, la echilibrarea pieţei muncii, precum şi la creşterea bunăstării generale a populaţiei, care are, astfel, acces la o gamă variată de produse. Tema supusă cercetării este de actualitate, deoarece retailul din România a cunoscut o creştere accelerată în ultimul deceniu, ca urmare a extinderii marilor lanţuri comerciale internaţionale, atrase de potenţialul de dezvoltare al ţării noastre.

Scopul cercetării constă în analiza critică și comparativă a principalelor strategii folosite de operatorii de retail din România, în contextul crizei economico-financiare, la nivel corporativ, al unităţii strategice de afaceri şi la nivel funcţional. 

Pentru suportul teoretico-ştiinţific al cercetării, s-au folosit lucrări din domeniul managementului strategic, în general, şi al managementului strategic al activităţii de retail, în particular, atât din  literatura naţională, cât şi cea internaţională. Pentru exemplificare, se pot menţiona câteva nume remarcante: H. Mintzberg, I. Ansoff, K. Andrews, B. Quinn, G. Hofer, R. Cox, P. Brittain, J. Fernie, J. Zentes, O. Nicolescu, I. Popa, etc. Pe lângă lucrările consacrate din managementul strategic, s-au folosit şi lucrări de actualitate pe tematica retailului, dar şi studii ale unor institute de cercetare, naţionale şi internaţionale.

Suportul informaţional pentru cercetarea practică este reprezentat de datele statistice oferite de Institutul Naţional de Statistică al României, diverse publicaţii economice (Revista Piaţa, Modern Buyer, Financiarul, Ziarul Financiar, Magazinul Progresiv), rezultatele studiilor realizate de diferite instituţii sau organizaţii (GfK, Nielsen), precum şi cercetările, analizele şi observaţiile proprii.

Realizarea unei cercetări de teren privind alternativele strategice ale operatorilor de retail din România înglobează în cea mai mare parte contribuţii personale. În acest scop, este aplicat un chestionar retailerilor din România, atât din retailul modern, cât şi din cel tradiţional. Răspunsurile primite conturează un tablou al factorilor de influenţă asupra activităţii retailerilor din ţara noastră, precum şi al măsurilor de gestionare a crizei şi a strategiilor adoptate pentru atingerea obiectivelor stabilite. Analiza datelor permite, de asemenea, şi construcţia unor matrici ale stakeholderilor (acţionari, angajaţi, clienţi, furnizori, etc.) principalilor operatori de retail, care contribuie la stabilirea unor strategii corespunzătoare.

Semnificaţia teoretică şi valoarea aplicativă a cărții constă în vastul material bibliografic folosit, atât din literatura naţională, cât şi internaţională, precum şi în cercetarea empirică privind strategiile folosite de companiile de retail din România, în condiţiile crizei economico-financiare. Lucrarea prezintă utilitate practică pentru managerii şi strategii operatorilor de retail, reprezentând un punct de plecare pentru fundamentarea alternativelor strategice, care să contribuie la atingerea obiectivelor stabilite şi la atenuarea impactului negativ al crizei economice asupra organizaţiilor lor.

CAPITOLUL 1

ACTIVITATEA DE RETAIL ÎN CONTEXTUL DEZVOLTĂRII ECONOMICO-SOCIALE DIN ROMÂNIA

1.1.  Cadrul conceptual al activităţii de retail






1.1.1  Conceptul,  funcţiile şi locul pe care sectorul de retail îl ocupă în economie

Retailul prezintă o problematică deosebit de complexă, atât sub aspectul activităţilor economice pe care le cuprinde, cât şi al sistemului de relaţii care iau naştere. Dicţionarul Merriam-Webster defineşte retailul ca o formă a distribuţiei mărfurilor,  care constă în cumpărarea de produse, în general în cantităţi mici, pentru a fi revândute consumatorilor sau utilizatorilor finali. De asemenea, mai poate fi definit ca activitatea care presupune vânzarea de bunuri sau servicii către consumatori pentru uzul personal, al familiei sau pentru utilizare casnică.

Specialistul american Kotler (2003) are o abordare mai pragmatică a conceptului, acesta considerând că “retailul include toate activităţile implicate în vânzarea produselor sau serviciilor direct către consumatorii finali, pentru a fi folosite în scop personal, necomercial”. Autorul evidenţiază principalele aspecte privind conţinutul activităţii, agenţii economici implicaţi, cât şi formele de vânzare întâlnite în activitatea de retail.

Potrivit autorilor Zentes, Morschett şi Schramm-Klein (2007), retailul se referă la acele companii, care cumpără bunuri de la alte organizaţii, cu scopul de a le revinde către consumatorii finali, în general fără a le transforma şi care oferă servicii aferente vânzării acelor produse (transport, stocare). Procesul este, însă, mult mai complex, deoarece presupune şi crearea sortimentaţiei, ambalarea adecvată pentru consumul casnic, oferirea de informaţii, servicii post-vânzare şi altele.

Pradhan (2009) accentuează faptul că activitatea de retail de astăzi este foarte complexă şi nu include numai produsele, ci şi serviciile care pot fi oferite consumatorului final. Într-o eră în care clientul este rege şi piaţa se axează pe consumator, retailerul poate fi redefinit, în concepţia autorului, ca primul contact cu clientul.

Activitatea de retail prezintă anumite caracteristici (Patriche şi Stănescu, 1999): mărfurile comercializate sunt destinate majoritar consumului individual; vânzarea – cumpărarea are loc prin intermediul relaţiilor băneşti; mărfurile sunt vândute în partizi mici, corespunzător unei persoane sau unei familii într-o anumită perioadă de timp; prin vânzare, mărfurile părăsesc sfera circulaţiei şi intră în sfera consumului; valoarea tranzacţiei este relativ mică.

Evoluţia de ansamblu a economiei mondiale scoate în evidenţă că, peste tot în lume, retailul a devenit, în mod progresiv, un sector economic foarte dinamic, aparatul comercial cunoscând profunde transformări pe toate planurile: metode de vânzare, forme de distribuţie, repartiţia geografică a managementului întreprinderilor. 

Faptul că prin activitatea desfăşurată, retailul reprezintă o legătură între consumator şi producător, în calitate de verigă intermediară, generează o serie de funcţii specifice acestuia în cadrul circulaţiei mărfurilor (Patriche şi Stănescu, 1999). Autorii prezintă trei dintre cele mai importante funcţii ale activităţii de retail.

Prima funcţie a retailului se referă la faptul că acesta asigură cumpărarea de mărfuri care apoi se revând în cantităţi mici. În activitatea de retail se cumpără mărfuri în partizi, care corespund capacităţii de stocare a unităţilor din reţeaua de distribuţie, loturi care apoi sunt descompuse, pentru a fi puse la dispoziţia clienţilor în cantităţi mici sau foarte mici. Această funcţie generează o serie de avantaje pentru clienţii, care nu trebuie să-şi investească veniturile decât pentru achiziţionarea cantităţilor de produse strict necesare şi nu duc grija depozitării unor cantităţi de produse care le-ar depăşi consumul curent.

A doua funcţie are în vedere asigurarea prezenţei unităţilor de retail în toate zonele, localităţile şi punctele populate. Omniprezenţa acestora presupune, atât amplasarea unităţilor în toate punctele de consum, cât şi deschiderea lor, potrivit solicitării segmentelor de consumatori. 

Cea de-a treia funcţie considerată importantă pentru activitatea de retail se referă la  asigurarea unui sortiment foarte diversificat, punând la dispoziţia populaţiei o gamă largă de produse realizate de producătorii industriali sau agricoli. Această funcţie are în vedere posibilităţile teoretice ale retailerilor de aprovizionare de la toţi producătorii şi întreprinderile cu ridicata, dar şi scopul marilor suprafeţe comerciale create tocmai pentru asigurarea universalităţii sortimentului de mărfuri pus la dispoziţia consumatorilor. 

Şi autorii Cox şi Brittain (2004) enumeră, în lucrarea Retailing: an introduction, funcţiile activităţii de retail, concretizate în serviciile pe care aceasta le generează: locaţie accesibilă, o gamă sortimentală adecvată consumului final, ambalarea în cantităţi mici, transformarea mărfurilor în formate mult mai accesibile, stocarea bunurilor, pentru ca acestea să poată fi disponibile în permanenţă, la preţuri relativ stabile, trecerea mărfurilor de la producător la consumatorul final, informarea producătorilor, dar şi a clienţilor, oferirea de garanţii şi alte servicii post-vânzare, facilităţi de creditare, etc.

Analiza rolului economic al activităţii de retail pleacă de la idea că aceasta este indispensabilă în viaţa economică a societăţii, deoarece, cu ajutorul ei, produsele sau serviciile sunt puse la dispoziţia consumatorilor potrivit posibilităţilor lor de cumpărare. Rolul rămâne acelaşi, fie că este vorba de retailul tradiţional, realizat prin intermediul magazinelor mici, fie că se au în vedere suprafeţele comerciale de zeci de mii de metri pătraţi (Dayan, 2006). Singurele aspecte care vin să nuanţeze importanţa acestuia se referă la modul de aprovizionare al fiecărei unităţi, diversitatea sortimentală, metodele de vânzare, facilităţile acordate cumpărătorilor şi serviciile asigurate acestora. 

Din punctul de vedere al consumatorului, retailerul îi asigură acestuia bunurile de care are nevoie, în cantitatea pe care o doreşte, la locul şi momentul în care apare această nevoie. Din punct de vedere economic, “rolul unui retailer este de a asigura o valoare suplimentară reală sau utilitate pentru client” (Pradhan, 2009, p. 4); această utilitate are patru perspective. 

Prima se referă la utilitatea ce derivă din forma produsului, care trebuie să fie acceptabilă pentru consumator. Retailerul nu oferă materii prime, ci produse finite şi servicii în forma de care au nevoie clienţii. Agenţii economici din activitatea de retail asigură şi funcţia de stocare a bunurilor, păstrând unităţile de retail deschise atunci când clienţii preferă să facă cele mai multe cumpărături. Astfel se asigură utilitate şi din perspectiva timpului. 

Prin asigurarea unei locaţii accesibile, se oferă utilitate din perspectiva poziţiei acestora faţă de consumatori. Pradhan consideră că o a patra utilitate este dată de dreptul de proprietate câştigat de client, în urma achiziţionării produselor sau serviciilor de la retailer.

Autorul subliniază şi utilitatea pe care activitatea de retail o are pentru producători, deoarece retailerii le oferă informaţii legate de dorinţele, nevoile şi motivaţiile clienţilor, şi, nu în ultimul rând, aceştia pot influenţa decizia de cumpărare, în special pentru produsele faţă de care clientul nu este loial.

Aflată într-o continuă expansiune în România, activitatea de retail cunoaşte o creştere a importanţei şi rolului său în economia naţională, prin intermediul diverselor formate în concordanţă cu condiţiile specifice şi oportunităţile cu care se confruntă pe piaţa românească.

Întrucât retailerii devin din ce în ce mai mari şi mai organizaţi, aşteptările consumatorilor şi intervenţiile din partea guvernului cresc de asemenea. În contextul economic actual, rolul pe care îl joacă marii retaileri în stimularea cererii este în continuă creştere. O dată cu recunoaşterea marilor jucători pe piaţa de retail vine şi responsabilitatea pe care aceştia trebuie să o aibă într-o economie naţională. Retailerii vor trebui să soluţioneze nu numai probleme economice, ci şi probleme sociale sau legate de mediu.

Sectorul retailului joacă un rol foarte important în întreaga lume. Nu se poate nega faptul că majoritatea economiilor dezvoltate se bazează într-o măsură destul de mare pe activitatea de retail, care îndeplineşte rolul de locomotivă a creşterii economice. Analiştii, managerii, dar şi alte persoane interesate folosesc datele provenite din sectorul de retail ca un indicator pentru aprecierea situaţiei economice şi a nivelului de trai.

Cox şi Brittain (2004) menţionează printre elementele care conferă importanţă sectorului de retail în economia unei ţări pe acela de a oferi locuri de muncă, de a contribui la realizarea produsului intern brut al unei ţări, precum şi la creşterea veniturilor bugetare prin colectarea taxei pe valoare adăugată.

Specialistul în retail Dr. B.R. Londhe afirmă în lucrarea sa “Retail and Distribution Management” din 2006 că: “retailerul nu este numai o componentă foarte importantă a economiei naţionale, ci şi o verigă esenţială între consumator şi producător. Economia naţională şi structura economică a societăţii sunt influenţate de activitatea de retail, aceasta având un impact puternic asupra vieţii sociale”.

Autorul numeşte de asemenea factorii care ilustrează creşterea importanţei acestui sector pentru economia naţională: rolul dominant al retailerilor în lanţul aprovizionării, o sursă de locuri de muncă, contribuţia însemnată la creşterea PIB-ului, diversitatea oferită, legătura strânsă între consumator şi producător, internaţionalizarea activităţii de retail, etc.

Potrivit autorilor P. Dunne şi R. F. Lusch (2008), activitatea de retail are o contribuţie semnificativă pentru prosperitatea economică a unei ţări. Naţiunile, care au beneficiat de cel mai mare progres economic şi social, sunt cele care au avut un sector de retail puternic. Autorul dă ca exemplu compania Wal-Mart, care, în 2004, a crescut cu 1% venitul discreţionar al consumatorilor americani, ca urmare a preţurilor scăzute practicate. Strategia preţurilor mici a dus la scăderea inflaţiei, astfel că, toţi americanii au beneficiat de eficienţa acestui mare retailer. Dunne şi Lusch plasează ţările din Estul Europei la polul opus, afirmând că motivul pentru care acestea au cunoscut o rată scăzută de creştere economică în perioada comunistă, îl reprezintă tocmai lipsa unei structuri competitive de retail. 

Retailerii ocupă o poziţie importantă în canalul de distribuţie, aceştia reprezentând veriga intermediară între producători şi consumatori. Succesul activităţii de retail depinde în mare măsură de disponibilitatea produselor, de cantitatea în care acestea se găsesc şi de preţul la care se vând. Funcţiile prin care se evidenţiază importanţa sectorului de retail sunt: interfaţa directă cu consumatorul final prin utilizarea unor tehnici moderne de vânzare, cantităţile mici de produse achiziţionate cu o frecvenţă mai mare, diversitatea mărfurilor oferite, serviciile post-vânzare şi facilităţile de plată.

1.1.2. Teorii referitoare la activitatea de retail

Analiza evoluţiei activităţii de retail asigură o mai bună înţelegere a istoriei formatelor de retail, dar şi o mai bună capacitate de anticipare a viitorului. Teoriile care explică dezvoltarea activităţii de retail gravitează în jurul presiunilor competitive, investiţiilor în abilităţile organizaţionale şi al creării unui avantaj competitiv sustenabil (Pradhan, 2009, p.64). Aplicarea unei teorii variază de la piaţă la piaţă, în funcţie de nivelul de maturitate şi condiţiile socio-economice ale acelei pieţe.

Potrivit lui Fernie, Fernie şi Moore (2003),  teoriile evoluţiei activităţii de retail explică ceea ce s-a întâmplat organizaţiilor de retail în trecut, dar mult mai important, ajută retailerii să anticipeze scenarii viitoare pentru întreprinderea lor sau pentru cele ale competitorilor.

Brown (1987), Fernie et al. (2003) şi Pradhan (2009) au prezentat teoriile cu privire la activitatea de retail, clasificându-le în trei categorii principale, astfel: teorii de mediu, ciclice şi conflictuale. Alţi autori, precum Dunne şi Lusch (2008), Cox şi Brittain (2004) sau Zentes et al. (2007), clasifică teoriile în diferite moduri, acestea fiind însă incluse în grupele mari de teorii pe care Brown, în 1987, sau Pradhan, în 2009, le prezintă. 

Astfel, potrivit lui Dunne şi Lusch (2008), există patru teorii în activitatea de retail: roata retailului, teoria acordeonului, teoria ciclului de viaţă în retail şi teoria avantajului bazat pe resurse. Cox şi Brittain (2004) pun accentul pe selecţia naturală în activitatea de retail, roata retailului, teoria acordeonului sau ciclul general-specific-general. Zentes et al. (2007) subliniază importanţa teoriei ciclului de viaţă a activităţii de retail şi a celei privind roata retailului.

Teoriile de mediu

Factorii economici, sociali, politici, juridici, culturali, demografici şi comportamentali influenţează operatorii de retail şi, astfel, activitatea de retail cunoaşte anumite transformări. Numai retailerii care înţeleg aceste influenţe ale mediului se vor putea adapta şi supravieţui mediului în continuă schimbare.

Principalii factori de mediu care afectează sectorul de retail sunt: factorii demografici (vârstă, educaţie, venit, dimensiunea familiei), psihologici (atitudine, preferinţe de cumpărare a unui anumit produs sau brand), comportamentali (stil de viaţă, metode de plată, obiceiuri de cumpărare), tehnologici (inovaţii şi modificări de produse sau sisteme de gestiune), precum şi modificările la nivelul forţelor competitive ale concurenţilor din sector. În funcţie de tipul organizaţiei de retail, aceşti factori pot avea o influenţă pozitivă sau, dimpotrivă, una negativă.

Condiţiile din mediul extern se schimbă adesea, astfel încât, numai acele organizaţii, care se adaptează rapid şi folosesc  oportunităţile oferite de mediu, vor creşte şi se vor dezvolta. Fernie et al. (2003) oferă în lucrarea Principles of Retailing o serie de exemple care susţin teoriile de mediu. Astfel, magazinele universale nu ar fi existat fără dezvoltarea spaţiilor urbane, aşa cum marile centre comerciale de la periferia oraşelor sunt dependente de extinderea reţelei de drumuri sau creşterea numărului proprietarilor de maşini. Potrivit autorilor Fernie, Fernie şi Moore, teoriile de mediu se împart în două categorii dominante: teoria evoluţionistă şi teoria instituţională.

Teoria evoluţionistă în activitatea de retail este strâns legată de evoluţionismul darwinian, acel proces de selecţie naturală în care supravieţuirea organismelor se bazează pe abilitatea lor de a se adapta condiţiilor în schimbare. În mod similar, retailerii, care se adaptează transformărilor care au loc în mediul lor extern, sunt cele care au cele mai bune şanse de a se dezvolta.

Această teorie este ilustrată şi de Cox şi Brittain (2004), aceştia discutând despre selecţia naturală a organizaţiilor de retail. Autorii subliniază faptul că factorii din mediul extern pot influenţa pozitiv sau, dimpotrivă, negativ unităţile de retail, în funcţie de formatul specific al fiecăreia. Un bun exemplu este dat de magazinele universale, care, din cauza aglomerării urbane, cunosc dificultăţi în a se adapta rapid condiţiilor din mediul în continuă schimbare. Acest fapt a dus către apariţia şi dezvoltarea centrelor comerciale de la periferia marilor oraşe.

Teoria instituţională porneşte de la premisa că organizaţia este o parte organică a mediului său şi că există un anumit grad de interdependenţă între ele (Arnold et al, 2001, p. 245). Deciziile şi acţiunile unei unităţi de retail reflectă normele economice şi culturale ale mediului în care aceasta îşi desfăşoară activitatea. La nivel instituţional, acţiunile retailerilor sunt limitate de normele etice şi culturale, care influenţează atât cultura internă a organizaţiei, cât şi imaginea sa în societate. De exemplu, clienţii se aşteaptă ca unitatea de retail să angajeze şi să promoveze forţa de muncă locală, să fie activă în comunitate şi să vândă îndeosebi produse locale, alături de cele provenite din alte zone. Când acţiunile unei unităţi de retail reflectă normele mediului său, acest fapt legitimează organizaţia în mintea diferiţilor stakeholderi (clienţi, acţionari, furnizori, angajaţi).

––––––––

Teoriile ciclice 

Aşa cum în timp se pot observa cicluri economice, există şi tipologii ale evoluţiilor din sectorul de retail care se manifestă cu o anumită ciclicitate. Cele mai cunoscute teorii ciclice sunt: roata activităţii de retail, ciclul de viaţă al retailului şi teoria acordeonului.

Roata activităţii de retail (“the wheel of retailing”) este o teorie prezentată pentru prima dată de profesorul McNair de la Harvard, în anul 1931. Acest concept ilustrează etapele prin care un retailer trece din momentul intrării în sectorul de activitate şi până în momentul ieşirii de pe piaţă: penetrarea pieţei, creşterea vânzărilor şi vulnerabilitatea în faţa noilor intraţi care pot susţine un preţ mai mic (fig. 1.1).

[image: fig01]

Figura nr. 1.1 Teoria roţii în activitatea de retail

Sursa: Fernie J., Fernie S. şi Moore C. (2003), "Principles of Retailing", ed. Butterworth-Heinemann, Oxford, p.49

Retailerii nou intraţi pe piaţă practică la început (în prima fază) preţuri mici sau oferă reduceri însemnate pentru a atrage clienţii, fapt ce le asigură la început o creştere a vânzărilor şi a beneficiilor. Această etapă permite retailerilor inovatori să câştige cote de piaţă suplimentare, în detrimentul organizaţiilor tradiţionale (Dunne şi Lusch, 2008, p. 114).

Pe măsură ce activitatea se extinde (în faza a doua), operatorul de retail renunţă la reduceri şi începe să crească preţurile, pentru a nu înregistra pierderi. Astfel, retailerii care vor să se dezvolte, pentru a atrage mai mulţi clienţi, cresc nivelul cantitativ şi calitativ al produselor, oferă servicii suplimentare şi deschid unităţi în locaţii accesibile. Aceasta duce la creşterea costurilor de operare şi, implicit, a preţurilor, ceea ce creează oportunităţi pentru noii competitori care vor să intre pe piaţă, abordând o strategie de preţuri scăzute. 

A treia fază se caracterizează prin creşterea competiţiei în faţa serviciilor oferite de concurenţă şi prin ajungerea la maturitate a organizaţiei, care devine, astfel, mai vulnerabilă în comparaţie cu noii intraţi, mai inovatori. 

Cox şi Brittain (2004) identifică motivele pentru se manifestă acest ciclu în dezvoltarea retailerilor: îmbătrânirea organizaţiei şi factorii economici. Pe măsură ce retailerii ajung la maturitate, aceştia devin mai conservatori şi caută obţinerea unei mai mari acceptabilităţi sociale. Pe de altă parte, poate apărea şi o incapacitate a organizaţiei de a recruta manageri, care să extindă perioada de inovare de la început. Printre factorii economici, autorii menţionează că, pe măsură ce ajung la maturitate, retailerii preferă să renunţe la competiţia prin preţ şi caută alte modalităţi de diferenţiere a ofertei.

Teoria roţii retailului poate fi înţeleasă mai bine, dacă luăm ca exemplu magazinele universale, care şi-au început activitatea practicând preţuri mai mici, în comparaţie cu micii retaileri. Pe măsură ce s-au dezvoltat, ele au fost concurate puternic de supermarketuri şi magazinele de tip discount. Acest model a fost criticat de mai mulţi autori, printre care şi de Pradhan (2009), care consideră că, pe pieţele mai puţin dezvoltate, intrarea operatorilor de retail este însoţită adesea de preţuri mai ridicate. Prin urmare, teoria nu este validă, nefiind universal aplicabilă. O altă critică adusă este legată de faptul că nu corespunde modului în care evoluează retailerii internaţionali care, la început practică un preţ mai mare, sunt mai vulnerabili, iar pe măsură ce se adaptează condiţiilor de pe piaţa respectivă, reduc preţurile. Autorii Fernie, Fernie şi Moore (2003) numesc acest fenomen inversarea roţii în retail.

Brown (1995) critică această teorie, considerând că timpul este mai degrabă liniar, decât ciclic, şi, prin urmare, modelele trecute nu se pot aplica evoluţiilor viitoare. Teoria roţii activităţii de retail prezintă, însă, o mare utilitate, deoarece permite retailerilor să recunoască schimbările care se produc în formatul care le-a adus succesul şi să fie conştienţi de vulnerabilităţile care apar în etapa a treia a ciclului.

Alexander (2002) subliniază faptul că teoria nu se poate aplica anumitor formate de retail şi dă ca exemplu centrele comerciale şi retailerii specializaţi, care se află în permanenţă în etapa de maturitate a roţii retailului. De asemenea, autorul consideră că roata activităţii de retail este aplicabilă în retailul internaţional, numai dacă ţările sunt asemănătoare din punct de vedere al nivelului economic şi social.

Teoria ciclului de viaţă al sectorului de retail

Ca şi produsele, mărcile sau tehnologiile, şi activitatea de retail are un ciclu de viaţă, ceea ce sugerează că aceasta prezintă o evoluţie în patru etape: inovarea (sau lansarea), creşterea, maturitatea şi declinul (fig. 1.2). Teoria presupune ca organizaţiile şi formatele de retail să treacă prin toate cele patru faze de dezvoltare. 

Figura nr. 1.2  Ciclul de viaţă al activităţii de retail

Sursa: Pradhan S. (2007), “Retailing Management: Text and Cases”, ed. Tata McGraw-Hill, New Delhi, India, p. 68

Intervalul de timp corespunzător fiecărei etape, ca de altfel şi al întregului ciclu de viaţă, variază foarte mult, în funcţie de tipul de format al operatorului de retail. Mai mulţi autori (Cox şi Brittain, 2004; Fernie et al., 2003; Dunne şi Lusch, 2008), care abordează această teorie, consideră că ciclul de viaţă al operatorilor de retail s-a scurtat tot mai mult, în ultimii ani. Fernie et al. (2003) apreciază că noile formate de retail apar mult mai frecvent şi ajung la maturitate mult mai repede decât la mijlocul secolului XX. Formatele de retail de astăzi trec, într-un timp foarte scurt, de la faza de lansare la cea de maturitate, deoarece liderii de piaţă au obiective de marketing agresive, iar investitorii doresc reducerea perioadei de recuperare a capitalului investit.

Inovarea sau lansarea este etapa în care creşterea este foarte lentă, ca urmare a resurselor şi experienţei limitate, cifra de afaceri este scăzută şi profiturile sunt aproape nule. Suprafaţa comercială şi lungimea gamei sunt mult mai reduse, comparativ cu celelalte etape ale ciclului de viaţă. Nu există competiţie directă, deoarece noul format trezeşte suspiciuni în rândul celorlalţi retaileri. Această etapă poate fi foarte scurtă, de aproximativ patru sau cinci ani pentru formatele de supermarket sau hipermarket din Franţa sau relativ lungă, pentru formatul hard discount din Germania (Perrigot şi Cliquet, 2006, p. 5).

Cea de-a doua etapă este creşterea, în care se observă o evoluţie pozitivă rapidă a vânzărilor, ca urmare a familiarizării clienţilor cu produsele şi serviciile oferite, experienţa retailerilor, precum şi eficienţa gestionării crescând de asemenea. În această etapă, firmele înregistrează cote de piaţă ridicate şi un grad sporit de pătrundere pe piaţă. 

Profitabilitatea este ridicată, ca urmare a economiilor de scară realizate, motiv pentru care şi competiţia este în creştere, deşi încă limitată, în comparaţie cu următoarea etapă. Investiţiile determinate de expansiunea rapidă a firmei şi de crearea unei poziţii de lider pe piaţă sunt, în continuare, ridicate (Fernie et al., 2003, p. 52). Potrivit autorilor Cox şi Brittain (2004), această etapă durează, în general, între cinci şi opt ani, înainte ca formatul de retail să intre în faza de maturitate.

Cea de-a treia etapă este etapa de maturitate, în care costurile cresc din cauza cantităţilor mari de produse oferite pe piaţă, beneficiile şi vânzările stagnează ca urmare a competiţiei în creştere din partea noilor intraţi. În această etapă, operatorii de retail trebuie să-şi regândească strategiile şi să se repoziţioneze pe piaţă. Pradhan (2007) consideră că aceştia pot să facă schimbări, atât la nivelul formatului de retail, cât şi în gama de produse oferite, pentru a amâna cât mai mult etapa declinului şi a susţine profitabilitatea organizaţiei.

Potrivit autorilor Perrigot şi Cliquet (2006), rata de creştere, în termenii numărului de magazine, suprafeţei de vânzare, cotei de piaţă sau vânzărilor, variază între -5% şi 5%, pe an. Ca urmare a saturării pieţei, retailerii trebuie să caute noi modalităţi de extindere a activităţii, pe noi pieţe cu potenţial ridicat de dezvoltare, pe pieţe internaţionale sau să valorifice un nou format de retail, mai puţin exploatat de competiţie.

Scăderea continuă a cotei de piaţă şi a profitabilităţii duce în cele din urmă la declinul performanţelor retailerilor şi, dacă situaţia se menţine negativă, se poate ajunge chiar la retragerea acestora de pe piaţă. În această etapă, organizaţia trebuie să analizeze dacă merită să-şi continue activitatea, în condiţiile în care competitorii direcţi scad, dar cresc cei indirecţi, aflaţi în etapele de creştere şi maturitate ale ciclului de viaţă. Organizaţiile aflate în stadiul declinului trebuie să abordeze un nou format de retail sau să realizeze achiziţii şi fuziuni cu retaileri aflaţi în etapele anterioare. 

Potrivit autorilor Zentes et al. (2007), pentru a evita declinul şi a supravieţui, retailerii trebuie să se adapteze condiţiilor în schimbare ale mediului lor şi să-şi repoziţioneze conceptul de retail. Soluţia abordării unui segment restrâns, dar profitabil, de consumatori, ale căror nevoi să fie mai bine satisfăcute, este prezentată de mai mulţi autori, printre care Dunne şi Lusch (2008) şi Zentes et al. (2007). 

Teoria ciclului de viaţă a retailului a fost adesea criticată, deoarece nu se poate cunoaşte cu exactitate momentul în care formatul de retail trece de la o etapă la alta. Pentru ca acest model să fie util pentru retailer, acesta trebuie să ştie când se încheie fiecare fază, pentru a putea să-şi adapteze corespunzător strategiile, politicile şi obiectivele de marketing. 

Teoria acordeonului

Gama de produse se schimbă cu timpul, ca de altfel şi dimensiunile acesteia, care, în anumite perioade, se contractă, iar în altele se extind, asemeni mişcărilor unui acordeon, de unde şi numele acestei teorii (fig. nr. 1.3):

Retailerii care pătrund la început pe piaţă ca retaileri generali, se specializează cu timpul spre anumite grupe de produse sau anumiţi clienţi ca urmare a creşterii experienţei, iar cei care sunt de la început specializaţi se extind cu timpul, înregistrând o tendinţă de creştere. Posibilitatea de a oferi o gamă variată de produse potenţialilor clienţi, crearea de dificultăţi la intrarea pe piaţă a unor noi retaileri sunt factori care motivează operatorii de retail specializaţi sau de mică dimensiune să se extindă şi să aibă un grad de generalitate mai mare. 

Criticile aduse acestei teorii sunt legate de faptul că nu oferă un model de succes, deoarece fiecare retailer poate fi eficient, dacă se concentrează pe nevoile şi dorinţele clienţilor ţintă (Dunne şi Lusch, 2008, p. 115). Unii clienţi preferă o gamă largă de produse, în timp ce alţii preferă o gamă mai restrânsă, dar specializată.

Cox şi Brittain (2004) consideră că, printre motivele contracţiei de la general la specific, se afă marea varietate a produselor, dezvoltarea oraşelor şi, implicit, a unor segmente profitabile de consumatori, modelul bazându-se pe istoria dezvoltării retailului în Statele Unite ale Americii. 

În aceste condiţii, teoria acordeonului sau ciclul general-specific-general, aşa cum îl numesc autorii, prezintă evoluţia retailerilor de la magazinele generale mici la retailerii specializaţi, care, în timp, se reorientează către magazinele generale de mari dimensiuni, ciclul alternând, în continuare, în acest mod. Printre tendinţele care justifică trecerea de la specific la general, autorii enumeră abordarea liniilor de produse complementare, a celor care oferă un profit mic, dar sigur, echilibrarea gamei cu produse care oferă un profit mare, dar şi extinderea centrelor comerciale.

Au existat şi critici aduse modelului, în sensul că acesta se poate aplica mai degrabă gamei de produse, decât formatelor de retail (Hart, 1999) sau că este îndoielnică aplicabilitatea sa pentru anticiparea evoluţiei viitoare a activităţii de retail (Fernie et al., 2003, p. 53).

Teoriile conflictuale pun în evidenţă relaţiile dintre operatorii de retail, precum şi comportamentul competitiv al acestora, aspecte ce îşi pun amprenta asupra întregului sector al retailului. Concurenţa care se manifestă continuu între retaileri pe piaţă produce schimbări în natura mediului acestui domeniu de activitate, dar nu aduce şi modificări la nivel structural.

Inovaţia este cea care, în acest sector al retailului, declanşează schimbări la nivel organizaţional. În concepţia lui Pradhan (2007), ea nu duce la reducerea formatelor de retail disponibile, ci la dezvoltarea acestora. Autorul abordează teoria conflictuală ca un proces dialectic de tipul teză-antiteză-sinteză, prin care două formate opuse se unesc, pentru a forma un nou format, care să îmbine caracteristicile anterioare. Pradhan dă ca exemplu pentru teză, formatul magazinelor de cartier, pentru antiteză, formatul magazinelor generale şi ca o sinteză a acestora, pe cel al supermarketurilor sau hipermarketurilor.

Brown (1987) consideră că răspunsul retailerilor la inovare presupune un proces format din patru etape. În prima etapă, retailerii sunt surprinşi de modificările aduse de inovaţie; în următoarea fază, aceştia neagă ameninţările produse şi adoptă strategii defensive; operatorii de retail intră într-o nouă etapă de recunoaştere şi evaluare şi în ultima etapă, dezvoltă o strategie de implementare rapidă a conceptului inovaţional (fig. 1.4).

––––––––
[image: ]


[image: image]

Întregul proces al adaptării la schimbare implică modificări la nivelul strategiilor implementate de retaileri, însă este imperativ pentru aceştia să înţeleagă tipul adecvat al schimbărilor necesare, costurile aferente şi evoluţia beneficiilor.

În prima etapă a procesului, răspunsul agentului economic se caracterizează prin panică, blocaje şi acţiuni haotice şi dezorganizate. Ameninţarea din partea capacităţii inovaţionale a concurenţilor este copleşitoare, retailerul neputând face faţă noii situaţii. În consecinţă, orice răspuns este greşit conceput şi, aşa cum sugerează Stern, El Ansari şi Coughlan (1996), în sectorul de retail, răspunsul este probabil necompetitiv, iar strategia

